Diari Oficial de la Generalitat Valenciana


Sumari del DOGV 6195, del 29-01-2010 (2010/833)

ORDRE de 30 de desembre de 2009, de la Conselleria d'Indústria, Comerç i Innovació, per la qual es regulen les ajudes per al Pla de Competitivitat de la Comunitat Valenciana en matèria de formació per a l'exercici 2010.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6195

Data del DOGV
:   29-01-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/833


Data del document
:   30-12-2009

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE de 30 de desembre de 2009, de la Conselleria d'Indústria, Comerç i Innovació, per la qual es regulen les ajudes per al Pla de Competitivitat de la Comunitat Valenciana en matèria de formació per a l'exercici 2010.  
 [2010/833]  
La Llei de la Generalitat 8/1986, de 29 de desembre, d'Ordenació del Comerç i Superfícies Comercials, dictada a l'empara de la competència exclusiva en matèria de comerç interior reconeguda per l'article 49.1.35 de l'Estatut d'Autonomia, en l'article 45 establix que la Generalitat fomentarà el perfeccionament de la formació dels comerciants, els directius i els empleats del sector de distribució de béns i servicis.  
En este sentit, i a l'empara del Pla de Competitivitat del Sector Comercial Detallista de la Comunitat Valenciana 2008-2013, la present ordre d'ajudes consolida les actuacions a què la Generalitat ha donat suport anys enrere en matèria de formació i informació, continuant així l'objectiu d'elevar els nivells de formació i informació dels professionals de les empreses de la Comunitat Valenciana, per a continuar contribuint a la progressiva i harmònica adaptació de l'estructura comercial a les pautes de l'economia avançada que garantisca als consumidors de la Comunitat Valenciana unes empreses comercials capaces de satisfer eficientment les seues demandes.  
Per complir el que s'ha disposat en l'apartat 4 de l'article 7 del Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'assenyala que el règim de les ajudes previstes en la present ordre serà el següent:   
Les ajudes els beneficiaris de les quals són entitats locals no són incompatibles amb el mercat comú i, per tant, no estan subjectes a la notificació prevista en l'article 108 del Tractat de Funcionament de la Unió Europea, en no reunir tots els requisits de l'article 107 del mateix tractat, ja que no impliquen un benefici per a empreses. Les ajudes van dirigides al finançament d'activitats d'interés públic, realitzades per entitats locals, que no comporten l'exercici d'una activitat econòmica en el sentit d'oferta de béns i servicis destinada a la consecució d'un benefici, ni comporten un avantatge econòmic directe o indirecte a favor d'empreses o entitats que puguen falsejar la competència en els intercanvis comercials entre els estats membres. Així mateix, les ajudes que vagen destinades a la formació de desocupats no són incompatibles amb el mercat comú i, per tant, no estan subjectes a la notificació prevista en l'article 108 del Tractat de Funcionament de la Unió Europea, en no reunir tots els requisits de l'article 107 del mateix tractat, ja que, en ser desocupats els beneficiaris últims d'estes ajudes no realitzen cap tipus d'activitat econòmica i no afecten els intercanvis comercials entre els estats membres.  
La resta d'ajudes que es concedisquen d'acord amb el que s'ha previst en la present ordre es concediran en el marc del Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379, de 28 de desembre de 2006). En conseqüència i d'acord amb el que s'ha disposat en l'article 2 de l'esmentat reglament, les ajudes previstes en la present ordre no necessiten ser notificades a la Comissió Europea, en no reunir tots els requisits de l'antic article 87 del TCCE, actualment article 107 del Tractat de Funcionament de la Unió Europea.   
Per això, i en virtut de les facultats que m'atorguen l'article 28 de la Llei 5/1983, de 30 de desembre, de Consell, i l'article 47 del Text Refós de la Llei d'Hisenda Pública de la Generalitat,  
ORDENE  
Títol I  
Disposicions generals  
Article 1. Objecte i accions susceptibles de suport  
1. L'objecte de la present ordre és establir les bases reguladores i efectuar la convocatòria de concessió d'ajudes per a la realització d'actuacions en matèria de formació derivades del Pla de Competitivitat de la Comunitat Valenciana.  
2. Les accions susceptibles de suport són les establides en esta ordre per a cada tipus d'ajuda, i s'ajustaran al que es disposa en els apartats següents:  
a) L'execució de les accions podrà iniciar-se des de l'1 de gener de 2010.  
b) No serà subvencionable l'IVA satisfet per l'adquisició de béns i servicis, llevat dels supòsits de realització d'activitats promogudes per entitats que acrediten documentalment la no subjecció o l'exempció de l'impost o que l'import de l'esmentat impost forma part del cost de l'activitat subvencionable i no serà susceptible de recuperació o compensació.  
c) Es podrà subcontractar l'activitat objecte de la subvenció fins al 100 per cent; en este cas caldrà ajustar-se al que s'ha disposat en l'article 29 de la Llei 38/2003, de 17 de novembre, General de Subvencions.  
d) Les ajudes podran ser compatibles amb altres per a la mateixa finalitat, sempre que la quantia de totes no supere el cost de l'activitat subvencionada. Les ajudes regulades en la present ordre, concedides a l'empara del Reglament de minimis, no s'acumularan a cap altra ajuda pública corresponent a les mateixes despeses subvencionables, si l'esmentada acumulació origina una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
e) Les ajudes que, d'acord amb el que s'ha disposat en el preàmbul d'esta ordre, tenen el caràcter de minimis, no podran superar, juntament amb altres ajudes de minimis percebudes en l'exercici fiscal actual i en els dos anteriors, la quantitat de 200.000 euros, d'acord amb el que s'ha establit en el Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379 de 28 de desembre de 2006).   
Article 2. Beneficiaris  
1. Podran ser beneficiaris els subjectes que es determine per a cada una de les ajudes en la present ordre.  
2. Els beneficiaris no podran estar sotmesos a les prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions, i hauran de complir la normativa sobre integració laboral de persones amb discapacitat. Així mateix, quan es tracte de persones jurídiques hauran d'estar legalment constituïdes.  
3. Queden exclosos com a beneficiaris les empreses que operen en els sectors assenyalats en l'article 1.1 del reglament de minimis abans esmentat i les empreses en crisi, tal com estan definides en les directrius comunitàries sobre ajudes estatals de salvament i de reestructuració d'empreses en crisi (DOUE C 244, d'1 d'octubre de 2004).  
Article 3. Crèdit pressupostari  
1. De conformitat amb el que s'ha establit en el Projecte de Llei de Pressupostos de la Generalitat per a 2010, les ajudes previstes en esta ordre es finançaran a càrrec de la secció, programa, capítol i línia i imports globals màxims que a continuació s'especifiquen:  
Secció 11. Programa 761.10, Ordenació i Promoció Comercial.  
Capítol IV  
Línia T0148: ajudes previstes en el títol II per un import global màxim de 200.000,00 euros.  
Línia T0148: ajudes previstes en el títol III per un import global màxim de 200.000,00 euros.  
2. La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2010, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.  
3. Els anteriors imports globals màxims, així com el termini de presentació de sol·licituds podran ser ampliats segons el pressupost disponible. Es delega en la directora general de Comerç i Consum l'aprovació d'estes modificacions. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.  
Article 4. Sol·licituds i terminis  
1. La sol·licitud general, en imprés normalitzat, haurà d'anar acompanyada dels annexos corresponents. Ambdós documents podran obtenir-se en la pàgina web de la Generalitat (www.prop.gva.es) a partir de la publicació d'esta convocatòria.  
2. Les sol·licituds hauran de dirigir-se a la Direcció General de Comerç i Consum i es presentaran als corresponents serveis territorials de Comerç, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, es podrà fer la presentació telemàtica de les sol·licituds i per a això s'accedirà al catàleg de servicis públics interactius de la Generalitat accessibles a través de: www.tramita.gva.es i se seleccionarà el servei corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas que es presente un certificat digital de persona física i que s'actue en representació d'una persona jurídica, caldrà inscriure prèviament en el Registre de representacions de caràcter voluntari davant la Generalitat per a la realització de tràmits per via telemàtica.  
Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada, en el termini més breu possible dins de l'establit en l'apartat 5 d'este article.  
3. Les sol·licituds hauran d'anar acompanyades, a més de la documentació que per a cada una de les ajudes s'establix concretament en l'articulat d'esta ordre, dels documents que a continuació s'especifiquen:  
a) Memòria firmada, descriptiva de l'actuació per a la qual se sol·licita l'ajuda i pressupostos detallats per partides. La memòria haurà d'incloure tots aquells aspectes que per a cada tipus d'ajuda hagen d'especificar-se d'acord amb el que disposa l'articulat d'esta ordre.  
b) Documentació acreditativa i identificadora del sol·licitant i del seu representant legal. En cas d'haver sigut aportada anteriorment, i no haver experimentat cap variació, es presentarà certificat del secretari de l'entitat acreditatiu que no s'ha produït cap canvi en la documentació identificadora de l'entitat i de la vigència del nomenament del president o de qui tinga la representació en la data de presentació de la sol·licitud.   
c) Certificat del secretari de l'entitat que acredite l'acte/acord de l'òrgan competent on es manifeste la voluntat de sol·licitar la subvenció. En el cas d'empreses públiques o mixtes, el certificat es podrà substituir per sol·licitud del president del consell d'administració o conseller delegat.  
d) Dades de domiciliació bancària segons model vigent. Si el compte bancari mai no ha sigut utilitzat en les relacions amb esta conselleria, caldrà aportar fitxa de manteniment de tercers i certificat bancari acreditatiu de la titularitat. En qualsevol altre cas, s'haurà d'indicar el número del compte anteriorment utilitzat i donat d'alta a estos efectes.  
e) Declaració responsable, si és el cas, sobre la realització, o no, d'activitat econòmica entesa com a prestació de servicis o lliurament de béns a canvi d'una retribució econòmica.  
f) Declaració responsable del compliment de la normativa sobre integració laboral de persones amb discapacitat o, si és el cas, d'estar-ne exempt.   
g) Declaració responsable de no haver rebut ni sol·licitat altres subvencions, ajudes, ingressos o recursos per a la mateixa finalitat, o, si és el cas, relació d'entitats a les quals s'hagen sol·licitat o de les quals s'hagen obtingut, amb indicació de la quantitat sol·licitada o concedida, data de concessió, si és el cas, i normativa en què s'empara.   
h) Declaració responsable de les ajudes de minimis concedides per qualsevol projecte al sol·licitant durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara i objectius de l'ajuda i costos subvencionats; o, si és el cas, declaració de no haver-ne rebuda cap. Així mateix, es declararan les ajudes rebudes per als mateixos costos subvencionables a fi de comprovar que no se superen els límits de l'article 2.5 del Reglament de minimis abans esmentat, amb indicació de l'import, organisme, data de concessió, règim d'ajudes en què s'empara, intensitat màxima d'ajuda d'estat autoritzada per la UE que podria concedir-se per al tipus d'ajuda i percentatge que representa l'ajuda percebuda respecte dels costos subvencionables.  
i) Declaració responsable que acredite que el sol·licitant no és deutor de la Generalitat per reintegrament de subvencions i que no està sotmés a les altres prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions.  
j) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social. La presentació de la sol·licitud per part del beneficiari de la subvenció comportarà l'autorització a la Conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General de Comerç i Consum es reserva el dret de requerir el sol·licitant si la informació obtinguda presenta alguna incidència.  
No obstant això, el sol·licitant hi podrà denegar expressament el consentiment; en este cas haurà d'aportar els certificats que a continuació s'assenyalen:  
- De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.   
- De la Tresoreria General de la Seguretat Social, el certificat acreditatiu que el sol·licitant està al corrent en el compliment de les seues obligacions amb la Seguretat Social.  
- Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
Els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició.   
En el cas de corporacions locals, serà suficient una declaració responsable d'estar al corrent en el compliment de les obligacions tributàries i davant la Seguretat Social.  
k) Si és el cas, documentació expedida per l'Agència Estatal d'Administració Tributària acreditativa de l'exempció o no subjecció a l'IVA, que haurà d'anar acompanyada d'una declaració responsable del representant de l'entitat sobre la subsistència dels requisits que, segons la normativa de l'impost, fonamenten l'exempció o no subjecció.  
l) Declaració responsable que l'entitat no es troba en els supòsits previstos en l'article 2.3. de la present ordre.   
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que, en el termini de 10 dies, esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.   
5. El termini de presentació de sol·licituds començarà a comptar des de l'endemà de la publicació de la present ordre en el Diari Oficial de la Comunitat Valenciana i finalitzarà el dia 25 de febrer del 2010, inclusivament.  
Article 5. Tramitació i resolució del procediment  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.  
2. Vista la proposta formulada per la Comissió de Suports a la Comercialització, el titular de la Conselleria d'Indústria, Comerç i Innovació dictarà una resolució de concessió de l'ajuda on se'n fixarà expressament la quantia i s'incorporarà, si és el cas, les condicions, obligacions i determinacions accessòries a què haja d'ajustar-se el beneficiari.   
Article 6. Resolució de concessió d'ajudes  
1. El procediment de concessió de les subvencions es tramitarà en règim de concurrència competitiva, que es farà mitjançant comparació de les sol·licituds presentades, amb l'objectiu d'establir una prelació entre estes, d'acord amb els criteris de valoració que s'establisquen per a cada ajuda en la present ordre.  
2. El termini màxim per a resoldre i notificar la concessió de les ajudes que puguen establir-se serà de tres mesos comptats des de la data de la finalització del termini de presentació de sol·licituds.  
3. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. Les subvencions concedides seran publicades en el Diari Oficial de la Comunitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
6. La resolució a què fan referència els paràgrafs anteriors esgota la via administrativa i contra esta es podrà interposar recurs de reposició davant l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.  
Article 7. Resolució d'incidències  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a l'esmentada concessió i en especial els supòsits de:  
- Canvis o modificacions de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.  
- Renúncies.  
2. Les modificacions que tinguen lloc com a conseqüència de la resolució d'incidències no podran implicar un canvi en la baremació efectuada per a l'adjudicació de l'ajuda, ni cap altre que puga afectar drets de tercers interessats.  
Article 8. Control de les accions  
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.   
2. La Direcció General de Comerç i Consum en els supòsits en què ho considere procedent podrà designar personal tècnic perquè col·labore en l'execució o la direcció tècnica de les accions; a este efecte el beneficiari estarà obligat, quan així ho determine la corresponent resolució de concessió de l'ajuda, a informar a este centre directiu de l'inici de les actuacions.  
Article 9. Liquidació de les ajudes  
1. La liquidació de les ajudes s'efectuarà una vegada executat el projecte, d'acord amb el pressupost aprovat i en els termes fixats per a la concessió de l'ajuda.  
2. La justificació pel beneficiari del compliment de les condicions imposades i de la consecució dels objectius previstos es podrà realitzar fins al 15 d'octubre del 2010, llevat que per circumstàncies concurrents s'establisca un termini distint en la resolució de concessió de l'ajuda.   
3. La justificació de la subvenció es realitzarà mitjançant la presentació d'un compte justificatiu que inclourà la documentació següent:  
3.1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i els resultats obtinguts.  
3.2. Una memòria econòmica justificativa del cost de les activitats realitzades que contindrà:  
a) Una relació detallada de les actuacions realitzades a què dóna suport la subvenció, amb indicació de cada una de les despeses incorregudes (amb identificació del creditor i el document, l'import, la data d'emissió i la data de pagament).  
b) Factures originals i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir les dades formals que exigix per a la seua expedició el reglament que regula les obligacions de facturació, aprovat pel Reial Decret 1.496/2003, de 28 de novembre. També es presentarà documentació acreditativa del seu pagament mitjançant rebuts acompanyats dels corresponents assentaments comptables, transferències o càrrecs bancaris. A més, quan es tracte de factures expedides per persones físiques, s'haurà de presentar, juntament amb la factura, l'acreditació del pagament de les retencions i els ingressos a compte del IRPF corresponents (model 110).  
Per a la justificació de les despeses de personal propi de l'entitat beneficiària, s'haurà d'aportar còpia dels contractes dels treballadors; les nòmines juntament amb les transferències del pagament, càrrecs bancaris o rebut del treballador acompanyat dels corresponents assentaments comptables; butlletins de cotització a la Seguretat Social (TC1 i TC2) i rebut de liquidació de cotitzacions acreditatiu del pagament de les quotes de la Seguretat Social; així com l'acreditació del pagament de les retencions i ingressos a compte del IRPF corresponents (model 110). Esta documentació anirà acompanyada, si és el cas, d'un certificat expedit pel responsable de la comptabilitat de l'entitat on s'acredite el percentatge de les retribucions imputables a l'actuació objecte de subvenció i els criteris de repartiment utilitzats.  
c) Les despeses de direcció i coordinació de l'entitat organitzadora, que no podran superar el 10% del cost elegible de l'actuació, hauran de justificar-se per mitjà de l'aportació de la corresponent factura de la persona física o jurídica que haja realitzat estes tasques; o mitjançant la nòmina del personal de la mateixa entitat, acompanyada de la documentació i el certificat assenyalats en el paràgraf anterior. En ambdós casos s'haurà d'aportar també la documentació acreditativa del pagament efectiu.  
A efectes dels tres apartats anteriors, quan es tracte d'activitats dutes a terme per corporacions locals, serà suficient el certificat expedit per l'interventor o secretari de la corporació que incloga una relació detallada de les actuacions realitzades a què dóna suport la subvenció, amb indicació de cada una de les despeses incorregudes (amb identificació del creditor i el document, l'import, la data d'emissió i la data de pagament a càrrec del pressupost municipal). Respecte de les despeses de personal propi, l'esmentat certificat especificarà el percentatge que les despeses imputades a l'actuació representen sobre el total de les retribucions del treballador i els criteris de repartiment utilitzats.  
d) Declaració responsable, o en el cas de corporacions locals, certificat expedit pel secretari o interventor de la corporació, acreditatiu de l'import, procedència i aplicació dels fons propis i d'altres subvencions o ingressos, amb què, a més de la subvenció, hagen sigut finançades les actuacions.   
e) Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que suibministren o presten el servici, o llevat que la despesa s'haguera realitzat amb anterioritat a la sol·licitud de la subvenció. Quan l'elecció no recaiga en la proposta econòmica més avantatjosa, s'haurà de justificar expressament en la memòria.   
3.3. Una mostra de qualsevol material gràfic que s'edite, en qualsevol de les activitats subvencionades.  
3.4. Declaració responsable que acredite que el beneficiari no és deutor de la Generalitat per reintegrament de subvencions.   
3.5. Certificats d'estar al corrent en el compliment de les obligacions tributàries i amb la Seguretat Social, en el cas que el beneficiari haguera denegat expressament el seu consentiment perquè la Conselleria obtinga directament els corresponents certificats telemàtics i no continuen vigents els presentats, juntament amb la sol·licitud inicial per haver transcorregut més de sis mesos des de la seua expedició.  
En el cas de corporacions locals, serà suficient una declaració responsable d'estar al corrent en el compliment de les obligacions tributàries i davant la Seguretat Social, llevat que no hagueren transcorregut més de sis mesos des de la realitzada en el moment de formular la sol·licitud de la subvenció.  
Article 10. Obligacions del beneficiari  
Són obligacions del beneficiari:  
a) Complir l'objectiu, executar el projecte o realitzar l'activitat que fonamenta la concessió de les subvencions.  
b) Acreditar la realització de l'activitat, així com el compliment dels requisits i les condicions que determinen la concessió de l'ajuda.  
c) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de verificació i control.  
d) El sotmetiment a actuacions de control financer que corresponen a la Intervenció General de la Generalitat i, si és el cas, dels òrgans competents dels distints fons europeus, en relació amb les ajudes concedides.  
e) Fer constar de manera explícita, en la difusió de les accions subvencionades, el suport de la Conselleria d'Indústria, Comerç i Innovació.  
f) Comunicar, en qualsevol moment de la vigència de l'expedient, i en tot cas juntament amb la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 11. Pagament de la subvenció  
1. Realitzada la comprovació de la documentació justificativa i l'execució de l'activitat, es procedirà a proposar el pagament de la subvenció.  
2. No obstant això anterior, es podran realitzar pagaments anticipats a sol·licitud del beneficiari, que implicaran lliuraments de fons amb caràcter previ a la justificació, pels imports màxims establits en l'article 47 bis del Decret legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
3. La bestreta del pagament estarà condicionada a la prestació de garantia que responga de l'import de les quantitats anticipades i els interessos de demora. La garantia podrà constituir-se per mitjà d'aval bancari o pòlissa d'assegurament subscrit amb qualsevol entitat oficialment reconeguda, per un import igual a la quantitat anticipada, incrementada en un 10 per cent. Siga quina siga la forma triada per a formalitzar la garantia, el beneficiari haurà de depositar-la al corresponent servei territorial de la Conselleria d'Economia, Hisenda i Ocupació. Una vegada obtinguda la carta de pagament acreditativa del depòsit, haurà de ser presentada pel beneficiari al corresponent servei territorial de Comerç com a requisit previ i indispensable per al pagament anticipat.  
Article 12. Minoració i resolució de l'ajuda concedida  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, l'execució inadequada de part de la despesa aprovada, la insuficient justificació d'alguna de les despeses efectivament realitzades o la concessió d'altres ajudes públiques o privades, amb posterioritat a la presentació de la sol·licitud, si en conjunt sobrepassen els límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació, la no execució o la falta de justificació de la seua realització donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
Títol II  
Formació  
Capítol únic  
Ajudes per a la realització d'activitats de formació  
Article 13. Accions i quanties susceptibles de suport  
Les ajudes previstes en el present capítol aniran destinades a la realització de les següents accions formatives:  
1. Cursos destinats a la realització d'activitats formatives sobre matèries de gestió, administració i distribució comercial, de caràcter intensiu, dirigits a postgraduats desocupats, que podran estar emparats per titulacions pròpies d'universitats valencianes i que podran incloure experiències acadèmiques o professionals a l'estranger, amb una duració mínima de 500 hores.  
Les ajudes per este apartat podran arribar fins al 100% de la despesa elegible.  
2. Cursos dirigits a les persones que desenvolupen tasques de gestió o direcció en matèria de comerç en les entitats locals i en les associacions de comerciants, destinats a la realització d'activitats formatives relacionades amb la gestió, administració i distribució comercial, de caràcter intensiu, que podran incloure experiències formatives d'ensenyament a distància i que podran estar emparats per titulacions pròpies d'universitats valencianes, amb una duració mínima de 500 hores.  
Les ajudes per este apartat podran arribar fins al 100% de la despesa elegible.  
Beneficiaris: podran accedir a les ajudes incloses en els apartats 1 i 2 anteriors les corporacions de dret públic i les universitats de la Comunitat Valenciana.  
3. Cursos destinats a la realització d'activitats formatives sobre matèries d'innovació i qualitat en la distribució comercial, destinats als comerciants i agents del sector, amb una duració mínima de 25 hores lectives.  
Les ajudes per este apartat podran arribar fins al 100% de la despesa elegible, amb el límit de 20.000 euros per actuació.  
Beneficiaris: podran accedir a les ajudes contingudes en este apartat les associacions de comerciants, les fórmules de comerç associat o integrat amb independència de la fórmula jurídica que adopten, que tinguen personalitat jurídica pròpia, les entitats públiques i privades sense ànim de lucre, les empreses públiques i mixtes de titularitat municipal i les entitats locals de la Comunitat Valenciana.  
Article 14. Despeses subvencionables   
Els conceptes subvencionables en les accions formatives i els percentatges màxims a què poden arribar sobre el total del cost elegible seran els següents:  
- Despeses de professorat  
a) Professorat: fins un 65 per cent  
- Despeses de funcionament  
b) Material didàctic: fins un 25 per cent  
c) Lloguer de béns immobles: fins un 20 per cent  
d) Lloguer d'equips informàtics i audiovisuals: fins un 20 per cent  
e) Publicitat: fins un 20 per cent  
- Despeses de direcció i coordinació  
f) Despeses relacionades amb les funcions d'estudi, control i organització: fins un 10 per cent  
- Despeses de desplaçament i allotjament d'alumnes  
g) Només en els casos de cursos intensius per a desocupats: fins un 40 per cent.  
Article 15. Criteris d'avaluació  
1. Per a la concessió de les ajudes es valoraran els criteris següents:   
1) El programa formatiu proposat: fins a 20 punts  
2) El nivell del professorat i la seua acreditada experiència professional: fins a 10 punts  
3) El material didàctic proposat: fins a 10 punts  
4) La trajectòria de l'entitat sol·licitant en convocatòries anteriors: fins a 10 punts  
5) Els factors que garantisquen la qualitat de la formació: fins a 10 punts  
6) La cobertura geogràfica i sectorial: fins a 10 punts  
7) La repercussió en el sector de la distribució comercial: fins a 20 punts  
8) L'aplicació de sistemes d'aprenentatge electrònic: fins a 10 punts  
2. Per a efectuar la valoració, en la memòria que s'aporte juntament amb la sol·licitud es desenvoluparan els aspectes esmentats més amunt.  
Article 16. Requisits i documentació complementària  
1. S'haurà de presentar memòria, juntament amb la sol·licitud, que contindrà les característiques de l'acció formativa que es desenvoluparà i inclourà almenys:  
- Programa formatiu, col·lectiu a què es dirigix, material didàctic, localitat, dates previstes de realització del curs, nombre d'hores lectives i nombre previst d'alumnes.  
- Relació de professorat amb el seu currículum, que necessàriament haurà de tenir titulació universitària o, alternativament i només per a determinats cursos d'especialització professional, acreditar experiència de com a mínim cinc anys en l'esmentada activitat, a través de les cotitzacions al règim corresponent de la Seguretat Social, així com alta en l'Impost sobre Activitats Econòmiques, en els casos que siga procedent.  
2. En la justificació de la subvenció, a més de la documentació a què es referix l'article 9.3 d'esta ordre, els beneficiaris hauran de presentar:  
a) Relació nominativa dels alumnes, amb fotocòpia del DNI. En el cas d'accions formatives dirigides a desocupats s'haurà d'aportar fotocòpia de la targeta de sol·licitud d'ocupació. En els cursos dirigits a les persones que desenvolupen tasques de gestió o direcció en matèria de comerç en les entitats locals i en les associacions de comerciants, haurà d'acreditar-se fefaentment la relació existent entre l'alumne i l'entitat local o associació corresponent, mitjançant contracte de treball, nòmina etc.  
b) Fulls de control d'assistència.  
c) En la justificació de les despeses del professorat (tant de personal propi de l'entitat com contractat per mitjà d'assistències tècniques), hauran de constar-ne les dades identificadores, les hores impartides i l'import corresponent.  
Títol III  
Informació i assistència tècnica  
CAPÍTOL ÚNIC  
Ajudes per a la realització d'activitats d'informació   
i assistència tècnica  
Article 17. Beneficiaris  
Podran accedir a les ajudes incloses en el present títol les associacions de comerciants, les fórmules de comerç associat o integrat amb independència de la fórmula jurídica que adopten, que tinguen personalitat jurídica pròpia, les corporacions de dret públic, les entitats públiques i privades sense ànim de lucre, empreses públiques i mixtes de titularitat municipal i les entitats locals de la Comunitat Valenciana.  
Article 18. Accions i quanties susceptibles de suport  
Les ajudes regulades en el present capítol tenen com a objecte elevar la capacitació tècnica i professional dels agents del sector, millorar la preparació tècnica i professional dels comerciants, facilitant-los l'assimilació de les noves tecnologies i tècniques de gestió, i es destinaran a la realització de les activitats següents:  
1. Activitats de formació o informació, com ara jornades tècniques, taules redones, conferències, seminaris, congressos i semblants, realitzats a la Comunitat Valenciana, que aprofundisquen en temes monogràfics o aborden aspectes fonamentals de la distribució comercial, facilitant la presa de contacte i la posada en comú dels coneixements i experiències dels distints estaments interessats en el sector.   
Les ajudes per este apartat podran arribar fins al 100% de la despesa elegible, amb el límit de 12.000 euros per actuació, excepte per a la realització de congressos, on el límit serà de 50.000 euros.  
2. Benchmarking o formació en bones pràctiques: destinat a viatges que donen a conéixer, entre els empresaris o professionals del sector que exercisquen la seua activitat a la Comunitat Valenciana, bones pràctiques comercials que estiguen implantades, amb èxit contrastat, en altres ciutats o països.  
Les ajudes per este apartat podran arribar fins al 70% de la despesa elegible, amb el límit de 20.000 euros per actuació.  
Article 19. Despeses subvencionables   
Seran subvencionables les despeses en què s'incórreguen pels conceptes següents:  
1. Publicitat.  
2. Lloguer: de locals, d'equipaments informàtics o audiovisuals.  
3. Material didàctic.  
4. Professorat, moderadors o ponents, traductors i la resta de personal necessari per a la realització de l'activitat (tant de personal propi de l'entitat com contractat per mitjà d'assistències tècniques).  
5. Despeses d'allotjament i desplaçament.  
6. Allotjament i desplaçament dels assistents als viatges de coneixement d'experiències comercials.  
7. Despeses de direcció i coordinació (despeses relacionades amb les funcions d'estudi, control i organització).  
Article 20. Criteris d'avaluació  
1. Per a la concessió de les ajudes sol·licitades es valoraran els criteris que s'especifiquen a continuació:  
- L'adequació de les accions susceptibles de suport als objectius i les finalitats previstes en este capítol: fins a 20 punts.  
- El caràcter general dels temes a desenvolupar en les activitats, el nombre de destinataris sobre els quals incidixen, així com la relació d'estos amb el sector del comerç: fins a 25 punts.  
- El grau possible d'impacte positiu en el sector, el col·lectiu o el territori corresponent: fins a 15 punts.  
- El coneixement i la difusió de noves tecnologies, així com iniciatives innovadores: fins a 20 punts.  
- La trajectòria del sol·licitant en convocatòries anteriors: fins a 20 punts.  
2. Per a efectuar la valoració, les sol·licituds hauran d'aportar una memòria on es desenvoluparan els aspectes esmentats més amunt.  
Article 21. Requisits i documentació complementària  
1. En la memòria que acompanya la sol·licitud s'inclourà el programa de l'acció a desenvolupar, horari, dates previstes o de realització, localitat i destinataris a qui va dirigida.   
2. En la justificació de la subvenció, a més de la documentació a què es referix l'article 9.3 d'esta ordre, els beneficiaris hauran de presentar:  
- Si hi ha despeses de professorat (tant de personal propi de l'entitat com contractat per mitjà d'assistències tècniques), documents justificatius de la despesa on consten les dades identificadores d'este, les hores impartides i l'import corresponent.  
DISPOSICIÓ ADDICIONAL  
Única. Documentació en poder de l'administració  
1. En el cas que els documents exigits que s'han d'adjuntar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar el número d'expedient, la data i l'òrgan o dependència on es presentaren o, si és el cas, s'emeteren i que no hagen transcorregut més de cinc anys des de la finalització del procediment a què corresponguen.  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.  
DISPOSICIONS FINALS  
Primera. Habilitació  
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present ordre.  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 30 de desembre de 2009  
El conseller d'Indústria, Comerç i Innovació i   
vicepresident primer del Consell  
VICENTE RAMBLA MOMPLET